జవాహర్ లాల్ నెహ్రూ
జవాహర్ లాల్ నెహ్రూ, (హిందీ: जवाहरलाल नेहरू) (నవంబర్ 14, 1889 – మే 27, 1964) భారత దేశ తొలి ప్రధాని, భారత స్వాతంత్ర్యపోరాటములో ప్రముఖ నాయకుడు. పండిత్‌జీ గా ప్రాచుర్యము పొందిన ఈయన రచయిత, పండితుడు మరియు చరిత్రకారుడు కూడా. భారత రాజకీయలలో శక్తివంతమైన నెహ్రూ-గాంధీ కుటుంబానికి ఈయనే మూలపురుషుడు.
జవాహర్ లాల్ నెహ్రూ తొలి ప్రధానమంత్రిత్వం
జవాహర్ లాల్ నెహ్రూ తొలి ప్రధానమంత్రిత్వం భారతదేశానికి బ్రిటీష్ సామ్రాజ్యం నుంచి స్వాతంత్ర్యం రాగానే 1947 ఆగస్టు 15 నుంచి ప్రారంభమై 1952 ఏప్రిల్ 15 వరకూ కొనసాగింది. దీనికి ముందు అధికార బదిలీ పథకంలో భాగంగా బ్రిటీష్ వారు ఏర్పరిచిన వైస్రాయ్ కౌన్సిల్ (దీనినే మధ్యంతర ప్రభుత్వంగా పిలుస్తారు) ఉపాధ్యక్షుడిగా వ్యవహరించాడు. 1952లో భారతదేశ వ్యాప్తంగా తొలి సాధారణ ఎన్నికల్లో గెలిచి నెహ్రూ ఆధ్వర్యంలోని కాంగ్రెస్ రెండవసారి ప్రభుత్వాన్ని ఏర్పాటుచేయడంతో తొలి సారి ప్రధానమంత్రిత్వం ముగిసింది.